SCC จับมือพันธมิตรรุกสร้าง “ถนนพลาสติกรีไซเคิล” ประเดิมพื้นที่ร้านเซเว่นฯ 2 สาขา
SCC จับมือพันธมิตรรุกสร้าง “ถนนพลาสติกรีไซเคิล”  ประเดิมพื้นที่ร้านเซเว่นฯ 2 สาขา
22 มี.ค. 2562

ผู้สื่อข่าวรายงานว่า ธุรกิจเคมิคอลส์ในเครือ บริษัท ปูนซิเมนต์ไทย จำกัด (มหาชน) หรือ SCC หรือเครือ เอสซีจี กลุ่มบริษัท ดาว ประเทศไทย และบริษัท ซีพี ออลล์ จำกัด (มหาชน) หรือ CPALL ลงนามความร่วมมือภายใต้โครงการ 7 Go Green Recycled Plastic Road โดยจะร่วมพัฒนากระบวนการ เทคนิค พร้อมทั้งสร้างถนน คัดแยกขยะพลาสติกจากสำนักงาน ศูนย์กระจายสินค้า และร้านเซเว่น อีเลฟเว่น ผ่านกระบวนการบดย่อยให้มีขนาดเล็กนำมาผสมกับยางมะตอย เพื่อเพิ่มประสิทธิภาพถนน ให้มีความแข็งแรงทนทานและมีประสิทธิภาพสูง ทนการกัดเซาะของน้ำได้มากขึ้น ซึ่งจะเปิดใช้งานบริเวณโดยรอบร้านเซเว่น อีเลฟเว่น เพื่อให้เกิดประโยชน์หมุนเวียนกลับมาสู่ชุมชน ใช้ถนนพลาสติกรีไซเคิลในระยะแรกทดลอง 2 สาขา
ด้านนายสกล เตชะสถาพร รองกรรมการผู้จัดการอาวุโส CPALL กล่าวว่า ซีพี ออลล์ ดำเนินการขับเคลื่อนรณรงค์ลด และ เลิกใช้ ถุงพลาสติก มาอย่างต่อเนื่อง ผ่านโครงการ 7 Go Green ด้วยเจตนารมณ์ที่จะสร้างความยั่งยืนด้านสิ่งแวดล้อม ซึ่งโครงการ 7 Go Green Recycled Plastic Road  เป็นอีกหนึ่งโครงการที่จะช่วยลดขยะพลาสติกอย่างเป็นรูปธรรม พร้อมทั้งยังหมุนเวียนประโยชน์กลับมาสู่ชุมชน
ขณะเดียวกัน นายศักดิ์ชัย ปฏิภาณปรีชาวุฒิ Vice President – Polyolefins and Vinyl Business ธุรกิจเคมิคอลส์ SCC กล่าวว่า เครือเอสซีจีได้นำแนวคิดเศรษฐกิจหมุนเวียนมาใช้ในการดำเนินธุรกิจ ตั้งแต่การวิจัยพัฒนาและออกแบบผลิตภัณฑ์ การผลิต รวมถึงการจัดการขยะพลาสติกหลังการใช้งาน เพื่อให้ใช้ทรัพยากรในการผลิตน้อยที่สุดและเกิดประโยชน์สูงสุด โดยเทคโนโลยีถนนพลาสติกรีไซเคิลเป็นอีกทางเลือกหนึ่งของการจัดการขยะพลาสติกอย่างยั่งยืน
โดยความร่วมมือในครั้งนี้นับเป็นการนำเทคโนโลยีถนนพลาสติกรีไซเคิลมาใช้ในพื้นที่ร้านค้าปลีกเป็นครั้งแรกในประเทศไทย ซึ่งเราเชื่อมั่นว่าจะช่วยเพิ่มการรับรู้แก่สาธารณะเรื่องการจัดการขยะพลาสติกได้อย่างเป็นรูปธรรมและกว้างขวางมากขึ้น โดยเอสซีจีพร้อมที่จะสนับสนุนการสร้างเครือข่ายความร่วมมือกับทุกภาคส่วนทั้งในและต่างประเทศ เพื่อขับเคลื่อนเศรษฐกิจหมุนเวียนและสร้างจิตสำนึกด้านการจัดการขยะอย่างถูกต้อง เพื่อสร้างความยั่งยืนให้กับสิ่งแวดล้อม สังคม และชุมชนต่อไป
ด้านนายฉัตรชัย เลื่อนผลเจริญชัย ประธานบริหาร กลุ่มบริษัท ดาว ประเทศไทย กล่าวว่า โครงการนี้จะทำให้เราสามารถขยายจำนวนถนนพลาสติกรีไซเคิลในประเทศไทยให้มากขึ้น ซึ่งนั้นหมายถึงปริมาณขยะพลาสติกอีกจำนวนมากที่จะถูกนำกลับใช้ประโยชน์ ถนนพลาสติกจะเป็นอีกก้าวของการจัดการขยะพลาสติกอย่างยั่งยืน และต่อภาพเศรษฐกิจหมุนเวียนพลาสติกให้ครบสมบูรณ์
สำหรับ 7 Go Green Recycled Plastic Road เป็นความร่วมมือกันขององค์กรที่มุ่งมั่น สนับสนุนการแก้ปัญหาขยะพลาสติกอย่างเป็นรูปธรรมด้วยการสร้างมูลค่า จากแนวคิดเศรษฐกิจ หมุนเวียนหรือ Circular Economy ซึ่งนอกจากผลดีในเรื่องของสิ่งแวดล้อมแล้ว ยังได้ช่วยพัฒนาชุมชน โดยการนำขยะพลาสติกกลับมาให้ชุมชนได้ใช้ประโยชน์อีกครั้ง
โดยได้เริ่มดำเนินการแล้ว ที่ร้านเซเว่น อีเลฟเว่น สาขาสายไหม ซอย 3 และ เซเว่น อีเลฟเว่น สาขาราษฎร์ พัฒนา ซอย 24 โดยจะพัฒนาและขยายในสาขาต่อๆไป เพื่อลดขยะพลาสติกอย่างถาวรในอนาคต เพื่อเป็นการอนุรักษ์สิ่งแวดล้อมของประเทศอย่างยั่งยืน ตามปณิธานองค์กรของ CPALL คือ “ร่วมสร้างสรรค์และแบ่งปันโอกาสให้ทุกคน”